# Guirionéeu ag er Religion/Chapistr 8

| ◄ Faus digaréeu en dud a zivout en affær ag ou salvedigueah. | Ag en implé mad ag en amzér. | Red-é bout fol eit col en amzér.  ► |
Ni e zeli dougein a gol en amzér, rac en amzér e zou précius, hag ur huéh collet, n’hellér quet mui er reparein.
1° Hui e istimehé èl un dra précius bras un diamant guet péhani é hellehoh prenein ur ranteleah. En amzér ag er vuhé e zou, hemb comparage, préciussoh hoah, rac guet en amzér-cê hui e hel gounit ur ranteleah éternel. En amzér n’en dé reit t’oh nameit eid hum salvein ; ne zeliet quet enta gobér bihannoh a istim a nehou eid ag er salvedigueah. En amzér-cé e zou er bris a Hoaid Jesus-Chrouist ; ne hoès momand erbet hemb n’en dès er goulennet eid oh guet é Dad. É col en amzér, é collér enta en déieu a salvedigueah hag er bris a Hoaid un Doué deit de vout dén. Na brasset un dangér a pe risclér a gol tout ! En amzér e zou ag ur bris infini ; tallein e ra, én ur fæçon, quement èl Doué, e lar sant Bernard ; rac, dré en amzér impléet mad, é véritehemb er bonheur de huélèt Doué face-oh-face én é hloër épad un éternité. Mæs en amzér-cé quer prisus e zou bèr, n’hun nès meit ur momand a nehou peb gùéh, ha ne houyamb quet péguement é rei Doué d’emb a nehou én amzér de zonnèt. Guet péh soign é teliamb-ni enta sellèt a dost doh momandeu quer bèr, a béré er hol e vehé quen næzus. En amzér prisus-cé e zou neoah en dra e gollér quen æz hemb en distérran chagrin : lod er hol é visiteu hag é deviseu a nitra, én divertissemanteu fol hag én inourieu ; lod aral é abandonnein ou devérieu hag en occupationeu ag ou stad.
Petra e hrehemb-ni hinihue ? e lar en dud fénéand : ret-é d’emb hum zivertissein ha passein en amzér. Ah, tud fol ha diavis ! ne dremeinou nameit rai vean aveid oh en amzér-zé. Ne houyet-hui ne hoès chet ur momand de gol, ha ne hoès chet martezé dihue ær de vihuein ? Nac é vehoh-hui assuret a vihuein pêl-amzér, er vuhé hirran e zou perpet un amzér forh bèr aveit gounit en nean. Un éternité memb a bénigen, e lar sant Augustin, ne vehé quet hir erhoalh eit prenein, pe vehé guellet, er bonheur de huélèt un Doué, péhani e gollet é tremein en amzér guet nitra.
2° Ma n’en dès col erbet brassoh eid en hani ag en amzér, n’en dès ehué hanni e zeli rein mui a chagrin d’emb épad en éternité, hanni n’en dé diæssoh de reparein. N’en dès nitra e hra mui a anquin d’en ineanneu dannet eid er chonge en ou dès collet en amzér. En inean dannet e scùil dareu huerhue, én ur chongeal penaus en hi dès collet quement a vomandeu hag a occasioneu d’hum salvein, hemb ne hellou jamæs hi devout ur momand hemb quin ag en amzér hi dès collet. Ah ! p’hi devehé hoah ur momand hemb quin ag en amzér collet én hé fouvoër, eit gobér penigen, péh pourfit ne dennehé-hi a nehou ? Oh ! guet péh gloès é santehemb-ni un dé er hol ag en amzér-cé péhani ne vou quet mui én hur fouvoër !
Dré ur momand amzér ni e hel prenein en nean ha méritein gùélèt Doué eit jamæs ; mæs guet ol en éternité n’hellér quet prenein ur momand ag en amzér collet. Ur roué puissant, eid asten é vuhé, e ré beta puemb cand scouéd bamdé d’é védecinour. Ah, disquentet ma oé ! ne houyé-ean penaus ne brenér quet en amzér. Quênt pêl é achihuou en amzér aveid oh ; hui e gomprenou nezé en dalvouédigueah hag er hol a nehou, mæs rai zehuéhat !
1° Me bartageou me amzér é fæçon ne vou momand erbet hemb ne vou eid en Eutru Doué. 2° Én implé e hrein a nehou, m’em bou perpet soign a rein el léh quetan d’en devérieu a me stad. Men Doué, me gonsacr d’oh er rest a mem buhé ; groeit ma chervigeou d’hou cloër ha d’em salvedigueah ol en amzér e mès hoah de dremén ar en doar.